Predkladacia správa

Regionálny operačný program (ROP) pre programové obdobie 2007-2013 (ďalej len ROP) predstavuje strednodobý strategický dokument určujúci základné prioritné osi a opatrenia pre podporu regionálnej a lokálnej infraštruktúry v rokoch 207-2013 z prostriedkov Európskeho fondu regionálneho rozvoja a zo štátneho rozpočtu Slovenskej republiky. ROP definuje oprávnené územia v rámci samosprávnych krajov okrem Bratislavského samosprávneho kraja, oprávnených oblastí pomoci, skupiny prijímateľov a oprávnené aktivity, ktoré je možné v rámci predmetného programu financovať.
Hlavným cieľom ROP je prostredníctvom realizácie jednotlivých opatrení zvýšiť vybavenosť a skvalitniť územie zariadeniami občianskej infraštruktúry s ohľadom na zabezpečenie ich dostupnosti ako i posilnenie kvality poskytovaných služieb a následného zvyšovania celkovej kvality života obyvateľov daných regiónov. Jednotlivé prioritné osi ROP sú zamerané na oblasť školstva, sociálnych služieb, sociálnoprávnej ochrany, sociálnej kurately, miestnej infraštruktúry pamäťových a fondových inštitúcií, regenerácie sídiel, regenerácie a využitia nehnuteľných kultúrnych pamiatok a ciest II. a III. triedy, infraštruktúry cestovného ruchu a infraštruktúry stavebných objektov nekomerčných záchranných služieb. Základom stratégie je prostredníctvom projektov prispievať k plneniu Göteborskej a Lisabonskej stratégie. 
Alokácia z ERDF na ROP v programovom období 2007-2013 predstavuje 1,445 mld. EUR.  
V súlade s uznesením vlády SR č. 832/2006 zo dňa 8. októbra 2006 je Riadiacim orgánom pre ROP Ministerstvo výstavby a regionálneho rozvoja SR.
ROP je na rokovanie vlády SR predkladaný ako informatívny materiál. 
Predkladaný materiál nebol predmetom medzirezortného pripomienkového konania vzhľadom na to, že ROP je schválený Európskou komisiou.